William Odom

William (Bill) Eldridge Odom a l'era nassù a Cookeville, ant ël Tenessì ai 23 ëd giugn dël 1932.
Diplomà a l'academia ëd West Point e dotor an siense polìtiche a l'università 'd Columbia, Odom a l'ha fàit na cariera militar: a l'é stàit an servissi an Vietnam, an Almagna oriental e peui a Mosca.

Apress esse stàit colaborador dë Zbigniew Brzezinski a la Ca bianca a l'época ëd Jimmy Carter, a l'é stàit nominà da Ronald Reagan a cap ëd la National Security Agency, dont a l'é stàit diretor dal 1985 al 1988.

Odom a l'é stàit un professor motobin apressià: a l'ha mostrà a West Point, Yale, Harvard e a l'ha scrivù na desen-a ëd lìber.
Ant ij darié agn a l'é oponusse con fòrsa a j'operassion ëmnà da George W. Bush an Irak, përchè a giudicava irealista la pretèisa ëd vorèj cangé ëd fasson ancreusa na sossietà parèj dl'Irak.

William Odom a l'é mòrt a soa ca ant ël Vermont ai 30 ëd maj dël 2008.

Odom, William